नया रायपुर को आबाद करने हाउसिंग सोसाइटी को देंगे जमीन
नया रायपुर में बसाहट की धीमी गति देखकर एनआरडीए के भूखण्ड आवंटन की नीति में बदलाव किया है। अब नई राजधानी क्षेत्र में पंजीकृत हाउसिंग सोसायटी को जमीन दी जाएगी। साथ ही शादी समारोह के लिए बनाए जाने वाले गार्डन के लिए भी भूखण्ड का आबंटन होगा।
अभी तक इस तरह के कार्यों के लिए नई राजधानी में जमीन देने पर रोक लगा दी गई थी। लेकिन मंगलवार को एनआरडीए की संचालक मंडल ने इस पर अपनी मुहर लगा दी है। संचालक मंडल की बैठक में गृह निर्माण समितियों को भूखण्ड आबंटन समेत कई महत्वपूर्ण निर्णय लिए गए। मंत्रालय (महानदी भवन ) में प्रमुख सचिव अमन सिंह की अध्यक्षता में आयोजित बैठक में एनआरडीए की संपत्तियों के रखरखाव के लिए प्रबंधन सलाहकार की नियुक्ति का भी निर्णय लिया गया। बताया गया है कि नया रायपुर क्षेत्र में लोगों की आवाजाही में बढ़ाने के लिए सामाजिक, शैक्षणिक, आध्यात्मिक एवं मनोरंजन के क्षेत्र के ख्याति प्राप्त संस्थाओं को आमंत्रित किया जा रहा है।
नई राजधानी क्षेत्र में शैक्षणिक संस्थानों को रियायती दर पर जमीन देने की योजना है। इसी के तहत संचालन मंडल की बैठक में अंतर्राष्ट्रीय स्तर के स्कूल स्थापित करने के लिए 1 रूपय प्रति वर्ग फुट के आफसेट प्रीमियम पर दिये जाने का सैद्धांतिक निर्णय लिया गया। नया रायपुर क्षेत्र में एनआरडीए की परिसंपत्तियों की देखरेख के लिए प्रबंधन सलाहकार की नियुक्ति किए जाने का निर्णय बैठक में लिया गया।
इसके तहत एजेंसी एनआरडीए की परिसंपत्तियों की देखरेख के लिए एक निगरानी तंत्र विकसित करेगी। बैठक में सेक्टर 5, 7,15,16 और 22 में अधो संचरना विकास के लिए एक कंपनी को कार्य सौंपने का प्रस्ताव का अनुमोदित किया गया। बताया गया है कि इस विकास कार्य में 169 करोड़ 32 लाख रूपए की लागत आएगी। नया रायपुर के नियोजन और इन कार्यों में तेजी लाने के लिए प्लानिंग सपोर्ट युनिट की नियुक्ति का भी निर्णय लिया गया है।
संचालक मंडल की बैठक में सचिव आवास पर्यावरण संजय शुक्ला, व्यापमं अध्यक्ष एसएस बजाज, कलेक्टर ठाकुर राम सिंह, एनआरडीए के सीईओ रजत कुमार, शहरी विकास प्राधिकरण के अतिरिक्त सीईओ सौमिल रंजन चौबे, उपायुक्त गृह निर्माण मंडल एके सक्सेना समेत अन्य अधिकारी मौजूद थे।
hin_Deva hin_Deva hin_Deva hin_Deva hin_Deva bho_Deva